Eesti Turvaettevõtete Liidu uuringu kohaselt ulatus Eesti turvaturu kogumaht 2011. aastal ligikaudu 117 miljoni euroni, mis on võrreldes 2010. aastaga 4,7 protsenti rohkem.
Liidu varasema aasta uuringu põhjal vähenes 2010. aastal turvateenuste ja -toodete kogumaht võrreldes 2009. aastaga 6,3 protsenti, teatas BNS.
Liit märkis, et võrreldes 2010. aastaga on turvaturg tänu tehnikavaldkonna käivete kasvule madalseisust paranemas, viidates turvaturu kogumahu ligi viie protsendi suurusele kasvule möödunud aastal.
Turvavaldkonnas tegutsevate ettevõtete lõikes tõi 2011. aastal suurima osa ehk 46,3 protsenti turvavaldkonna kogukäibest G4S Eesti AS. Talle järgnesid Securitas Eesti AS 7,3 protsendi ja USS Security Eesti AS 7,1 protsendiga.
2011. aasta turvaturu kogumahust andis 52,7 miljonit eurot valveteenuste käive ja 35,9 miljonit eurot turvatehnika müük, paigaldus ja hooldus. 2010. aasta turvaturu kogumahust oli valveteenuste käive 53,9 miljonit eurot, turvatehnika müük, paigaldus ja hooldus andis 29,6 miljonit eurot.
Liit märkis, et kuigi 2011. aastal võis võrreldes 2010. aastaga täheldada valveteenuste käibe 2,2-protsendist langust eelkõige teenuste hinnalanguse tõttu, siis turvatöötajate keskmised palgad kasvasid samas 7,2 protsenti. See on liidu hinnangul märgiks, et valveteenuse hinnad lähitulevikus stabiliseeruvad ja kvaliteetse teenuse osutamiseks pigem kasvavad.
56,9 protsenti mullusest valveteenuste käibest andis G4S Eesti, kellele järgnesid USS Security Eesti 14,7 ja Securitas Eesti AS 13,1 protsendiga.
Turvavaldkonnas tegutsevad ettevõtted olid uuringu põhjal eelmisel aastal tööandjaks rohkem kui 5600 inimesele, mis on võrreldes ülemöödunud aastaga kaks protsenti vähem. Turvatöötaja tööülesandeid täitsid sellest 4602 inimest ning tehnikapaigaldusega oli hõivatud 312 töötajat, mis on võrreldes 2010. aastaga vastavalt 0,5 ja 18 protsenti vähem.
Turvaettevõtete liidu turu-uuringus 2011. aasta kohta osales 27 turvavaldkonnas teenuseid ja tooteid müüvat ettevõtet, kelle teenusemahud moodustavad hinnanguliselt 87 protsenti turukäibest.